Diari Oficial de la Generalitat Valenciana


Sumari del DOGV 6004, del 30-04-2009 (2009/4685)

ORDRE de 15 d'abril de 2009, de la Conselleria de Medi Ambient, Aigua, Urbanisme i Habitatge, per la qual es convoquen i s'aproven les bases reguladores de les ajudes gestionades per la Direcció General de Gestió del Medi Natural en matèria de biodiversitat per a l'exercici 2009.
----------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6004

Data del DOGV
:   30-04-2009

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2009/4685


Data del document
:   15-04-2009

Organisme emissor
:   Conselleria de Medi Ambient, Aigua, Urbanisme i Habitatge

Tipus de document
:   Ordre

Anàlisi jurídica

 Descriptors 

:   * ajuda pública
    * persona física
    * tractament fitosanitari
    * biodiversitat
    * lluita contra incendis
    * arbre
    * societat sense fins de lucre
    * protecció del bosc
    * reforestació
    * administració local
    * associació
    * zona protegida
    * suport econòmic
    * silvicultura
    * persona jurídica
    * propietat forestal

ORDRE de 15 d'abril de 2009, de la Conselleria de Medi Ambient, Aigua, Urbanisme i Habitatge, per la qual es convoquen i s'aproven les bases reguladores de les ajudes gestionades per la Direcció General de Gestió del Medi Natural en matèria de biodiversitat per a l'exercici 2009. [2009/4685]
Per mitjà del Decret 218/1994, de 17 d'octubre, del Govern Valencià, es va crear la figura de conservació d'espècies vegetals denominada microreserva vegetal. Per tal d'incentivar la iniciativa de persones físiques o jurídiques, públiques o privades, d'incorporar terrenys a la xarxa de microreserves de flora de la Comunitat Valenciana, s'han establit des de 1996 distintes convocatòries de subvencions.
La Llei 4/2006, de 19 de maig, de la Generalitat, garanteix la protecció, la conservació, la difusió, el foment, la investigació i l'acreixement del patrimoni arbori monumental de la Comunitat Valenciana. La llei preveu la possibilitat que la conselleria competent en medi ambient execute, de forma indirecta mitjançant ajudes, mesures per a la conservació dels arbres monumentals i singulars. Des de 2004 hi ha una convocatòria de subvencions amb aquesta finalitat.
El 2005 es va crear una línia de subvencions destinada a l'organització i producció de congressos, cursos, jornades i exposicions de biodiversitat.
El projecte LIFE Restauració d'hàbitats prioritaris per als amfibis promou la creació d'una línia de subvencions per a propietaris de punts d'aigua que s'han d'incorporar a la xarxa de reserves de fauna. L'objectiu d'aquesta acció és ajudar econòmicament els propietaris de terrenys que es comprometen a la conservació dels hàbitats aquàtics d'interés per als amfibis.
Amb aquesta finalitat, i per raó de les facultats que em confereix l'article 28 de la Llei 5/1983, de 30 de desembre, del Govern Valencià, i l'article 47.3 del Text refós de la llei d'hisenda pública de la Generalitat Valenciana,
ORDENE
Article 1. Objecte i àmbit d'aplicació
1. Constitueix l'objecte d'aquesta ordre convocar les ajudes gestionades per la Direcció General de Gestió del Medi Natural de la Conselleria de Medi Ambient, Aigua, Urbanisme i Habitatge en matèria de biodiversitat per a l'exercici 2009, i aprovar les bases reguladores per les quals es regeix aquesta convocatòria. Les bases reguladores comunes a totes les ajudes convocades figuren en l'annex I.
2. Aquesta ordre s'aplicarà a les ajudes següents, les quals es regiran per les bases comunes de l'annex I i per les bases específiques que figuren en els annexos que s'indiquen:
2.1. Incorporació de terrenys a la xarxa de microreserves de flora (annex II)
2.2. Realització de treballs de millora, conservació, restauració i posada en valor d'arbres monumentals o singulars (annex III)
2.3. Organització i producció de congressos, cursos, jornades i exposicions de biodiversitat (annex IV)
2.4. Execució d'obres de millora de punts d'aigua d'interés per als amfibis (annex V)
Article 2. Finançament de les ajudes
La dotació pressupostària per a les ajudes en matèria de biodiversitat indicades a continuació es farà a càrrec dels capítols IV i VII, de la secció 14, Conselleria de Medi Ambient, Aigua, Urbanisme i Habitatge; servei 02, Direcció General de Gestió del Medi Natural, programa 442.30, línies T2141 (IV), T4843 (VII), T4837 (IV) i T6236 (VII):
1. Indemnitzacions per incorporació de terrenys a la xarxa de microreserves de flora, línia T2141, capítol IV. Aquesta línia està dotada per a l'any 2009 amb un màxim de 12.820 €.
2. Ajudes per a la millora, conservació, restauració i valoració d'arbres monumentals o singulars, línia T4843, capítol VII. D'acord amb l'article 29.2 del Text refós de la llei d'hisenda pública de la Generalitat Valenciana, aquestes ajudes poden ser bianuals per a aquelles actuacions que tècnicament ho requerisquen per motius de calendari d'execució. Aquesta línia està dotada per a l'any 2009 amb un màxim de 16.050 € i per a 2010 amb un màxim de 20.000 €. L'anualitat de 2010 queda subordinada a l'existència de crèdit en els corresponents pressupostos de la Generalitat.
3. Ajudes per a l'organització i producció de congressos, cursos, jornades i exposicions sobre biodiversitat, línia T4837, capítol IV. Aquesta línia està dotada per a l'any 2009 amb un màxim de 40.000 €.
4. Ajudes per a l'execució d'obres de millora de punts d'aigua d'interés per als amfibis, línia T6236, capítol VII. Aquesta línia està dotada per a l'any 2009 amb un màxim de 20.000 €.
Article 3. Adequació a la política de la competència de la Unió Europea
Totes les ajudes regulades en aquesta convocatòria no necessiten ser notificades a la Comissió Europea pel fet de no estar afectades per la prohibició de l'article 87.1 del Tractat constitutiu de la Unió Europea, atés que s'acullen al règim de minimis, regulat en el Reglament (CE) núm. 1998/2006 de la Comissió, de 15 de desembre de 2006 (publicat en el DOUE de 28.12.2006, L 379/5), a l'efecte previst en el Decret 147/2007, de 7 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques.
DISPOSICIONS ADDICIONALS
Primera
Tots els actes de tràmit dictats en els expedients de subvenció s'entendran condicionats al fet que quan es dicte la corresponent resolució de concessió, subsistisquen les mateixes circumstàncies de fet i de dret existents en el moment en què es van produir aquells actes.
Segona
Es delega la Direcció General de Gestió del Medi Natural per a:
1. Els actes administratius derivats de la tramitació dels procediments per a la concessió de les ajudes, com la retenció de crèdits i el reajustament d'anualitats, com també qualsevol altra incidència derivada de la tramitació, com l'acceptació dels desistiments i renúncies presentats pels interessats, decaïments parcials o totals, declaracions de la pèrdua de la ajuda i reintegrament de les quantitats indegudament rebudes.
2. El control del compliment de les condicions previstes en la concessió de les ajudes, inclosa la verificació del compliment de la finalitat per a la qual s'han concedit, la correcta aplicació dels fons rebuts, la comprovació i aprovació dels justificants presentats, el reconeixement de les obligacions i la proposta de pagament.
DISPOSICIONS FINALS
Primera
En tot allò no regulat en aquesta ordre s'aplicarà el que disposa el Decret legislatiu, de 26 de juny de 1991, de la Generalitat Valenciana, pel qual s'aprova el Text refós de la llei d'hisenda pública de la Generalitat Valenciana, com també els preceptes bàsics de la Llei 38/2003, de 17 de novembre, general de subvencions, i el Reial decret 887/2006, de 21 de juliol, pel qual s'aprova el Reglament de la llei general de subvencions.
Segona
Aquesta ordre tindrà efecte a partir de l'endemà de la publicació en el Diari Oficial de la Comunitat Valenciana.
Tercera
Contra aquesta ordre, que posa fi a la via administrativa, es pot interposar recurs contenciós administratiu en el termini de dos mesos comptadors des de l'endemà de la publicació, davant de la Sala Contenciosa Administrativa del Tribunal Superior de Justícia de la Comunitat Valenciana, de conformitat amb el que preveuen els articles 10 i concordants de la Llei 29/1998, de 13 de juliol, reguladora de la jurisdicció contenciosa administrativa.
Tot això sense perjudici de la interposició de recurs potestatiu de reposició davant de l'autoritat que dicta l'acte en el termini d'un mes des de l'endemà de la publicació, d'acord amb el que disposen els articles 116 i 117 de la Llei 30/1992, de 26 de novembre, de règim jurídic de les administracions públiques i del procediment administratiu comú.
València, 15 d'abril de 2009
El conseller de Medi Ambient, Aigua, Urbanisme i Habitatge,
JOSÉ RAMÓN GARCÍA ANTÓN
ANNEX I
Bases comunes a totes les ajudes convocades
Primera. Obligacions dels beneficiaris
1. Amb caràcter general els beneficiaris de les ajudes han de:
a) Complir l'objectiu, executar el projecte, realitzar l'activitat o adoptar el comportament que fonamenta la concessió de la subvenció.
b) Justificar el compliment dels requisits i les condicions, com també la realització del projecte o activitat i el compliment de la finalitat que determinen la concessió o el gaudi de la subvenció.
c) Sotmetre's a les actuacions de comprovació que ha d'efectuar l'òrgan concedent, com també qualsevol altres de comprovació i control financer que corresponen a la Intervenció General en relació amb les subvencions i ajudes concedides, aportant tota la informació que siga requerida en l'exercici d'aquestes actuacions.
d) Comunicar a l'òrgan concedent l'obtenció d'altres subvencions, ajudes, ingressos o recursos que financen les activitats subvencionades. Aquesta comunicació haurà d'efectuar-se tan prompte com es conega i, en tot cas, amb anterioritat a la justificació de l'aplicació donada als fons percebuts.
e) Acreditar amb anterioritat al moment en que es dicte la proposta de resolució de concessió que es troba al corrent en el compliment de les seues obligacions tributàries i davant de la Seguretat Social.
f) Fer constar en tota documentació o informació pròpia de l'activitat que aquesta està subvencionada per la Conselleria de Medi Ambient, Aigua, Urbanisme i Habitatge de la Generalitat Valenciana.
g) Complir les altres obligacions previstes en l'article 14 de la Llei 38/2003, de 17 de novembre, general de subvencions.
2. L'incompliment de les anteriors obligacions donarà lloc a l'exigència de les responsabilitats que corresponguen, d'acord amb la legislació vigent.
Segona. Despeses subvencionables
1. Només es consideraran despeses subvencionables les que de manera indubitativa responguen a la naturalesa de l'activitat subvencionada i es realitzen en el termini establit en aquestes bases reguladores. Han d'acreditar-se per mitjà de factures i la resta de documents de valor probatori equivalent amb validesa en el tràfic jurídic mercantil o amb eficàcia administrativa, de conformitat amb la legislació reguladora d'aquest àmbit.
2. Podran justificar-se a càrrec de la subvenció rebuda les despeses que, si és el cas, hagen pogut efectuar-se des de la presentació de la sol·licitud de subvenció i amb anterioritat a la seua concessió, sempre que es referisquen a despeses reals de les activitats incloses en la memòria de sol·licitud presentada.
3. Quan es realitzen obres subvencionades utilitzant maquinària pròpia del beneficiari, els costos subvencionables màxims seran els següents:
Descripció maquinària (sense mà d'obra) Euros/hora
Tractor de rodes 51/70 cv 22,09
Tractor de rodes 71/100 cv 23,03
Tractor de rodes 101/130 cv 25,99
Tractor eruga 51/70 cv 24,17
Tractor eruga 71/100 cv 30,86
Tractor eruga 101/130cv 35,08
Remolc lleuger càrrega màxima 750 kg 0,60
Remolc basculant de capacitat 6 t 1,86
Estelladora embaladora 3,41
Motoserra 1,87
Motodesbrossadora 1,87
Aclotadora 3,56
Podadora 5,13
Plantadora 5,31
Tercera. Sol·licituds i documentació
1. La sol·licitud s'ha de presentar amb anterioritat a la realització de l'activitat o projecte per al qual se sol·licita l'ajuda. El sol·licitant pot executar els projectes una vegada presentada la sol·licitud, sense esperar que la concessió d'ajuda es produïsca i sense que això prejutge la decisió que finalment s'adopte.
2. La presentació de sol·licitud no genera cap dret d'obtenir subvenció.
3. La sol·licitud es formalitzaran en instància degudament emplenada, dirigida a la Direcció General de Gestió del Medi Natural, segons el model que s'adjunta a aquesta ordre per a la corresponent línia de subvenció, acompanyada dels documents següents:
3.1. Identificació del sol·licitant
a) Persones físiques: còpia compulsada del document nacional d'identitat o passaport.
b) Persones jurídiques i agrupacions amb personalitat jurídica:
- Còpia compulsada de la targeta d'identificació fiscal.
- Còpia compulsada dels estatuts de l'entitat o escriptura de constitució o qualsevol altre document admissible en dret que ho acredite.
- Certificat de l'acta on conste l'acord de sol·licitar les ajudes i nomenament del representant de l'entitat per a efectuar la seua gestió. En el cas d'entitats locals i altres entitats públiques cal aportar l'acord adoptat per l'òrgan competent de l'entitat.
c) Agrupacions sense personalitat jurídica:
- Documentació requerida en els apartats a) i b) de cada membre de l'agrupació.
- Compromisos d'execució assumits per cada membre de l'agrupació.
- Nomenament de representant o apoderat únic de l'agrupació, amb poders suficients per a complir totes les obligacions que, com a beneficiària, té l'agrupació.
d) Membres associats de persona jurídica beneficiària:
- Documentació requerida en l'apartat b) de la persona jurídica beneficiària i en els apartats a) o b) dels membres associats.
- Compromisos d'execució de la totalitat o part de les activitats objecte de subvenció en nom i per compte de la persona jurídica beneficiària.
3.2. Documentació acreditativa del sol·licitant d'estar al corrent o exempt de les seues obligacions tributàries i amb la Seguretat Social, en els termes establits en l'article 22 del Reial decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre de 2003, general de subvencions. La presentació de la sol·licitud de subvenció comportarà automàticament l'autorització del sol·licitant a la Conselleria de Medi Ambient, Aigua, Urbanisme i Habitatge per a obtenir, en el seu nom, aquesta documentació, per la qual cosa no serà necessari que el sol·licitant l'aporte. Malgrat això, el sol·licitant pot denegar expressament l'esmentada autorització i presentar els certificats requerits. Estan exempts de presentar aquesta documentació, entre altres, els beneficiaris la subvenció dels quals no supere la quantitat de 1.803,04 € (300.000 ptes.) i les entitats locals.
3.3. Imprés de manteniment de tercers per a pagaments de la Generalitat Valenciana degudament emplenat (model adjunt).
3.4. Declaració de les subvencions sol·licitades, percebudes o reconegudes d'altres administracions públiques, o de qualsevol entitat pública o privada, per a la mateixa actuació per a la qual se sol·licita la subvenció; ha d'emplenar-se el model adjunt en tot cas.
3.5 Declaració responsable de les ajudes de minimis rebudes pel sol·licitant en els exercicis fiscals de 2007, 2008 i 2009. S'adjunta model.
3.6 Memòria valorada i descriptiva de l'activitat per a la qual se sol·licita la subvenció. La memòria ha d'aportar informació suficient per a ser avaluada d'acord amb els criteris de valoració específics de cada ajuda. En cas contrari, se li assignarà la menor puntuació per a cadascun dels criteris allí exposats.
4. En el cas que els documents exigits que han d'acompanyar la sol·licitud de concessió d'ajudes ja estiguen en poder de la Conselleria de Medi Ambient, Aigua, Urbanisme i Habitatge, el sol·licitant pot acollir-se al dret establit en l'article 35.f) de la Llei 30/1992, de 26 de novembre, de règim jurídic de les administracions públiques i del procediment administratiu comú, sempre que es faça constar la data, l'òrgan o dependència a què van ser dirigits, la identificació del procediment en què consten i que no hagen transcorregut més de cinc anys des de la finalització del procediment a què corresponguen.
Quarta. Lloc i termini de presentació de la sol·licitud d'ajudes
1. Les persones interessades han de presentar les sol·licituds i la documentació corresponent en el Registre General de la Conselleria de Medi Ambient, Aigua, Urbanisme i Habitatge, en els serveis territorials d'aquesta o de qualsevol de les formes previstes en l'article 38.4 de la Llei 30/1992, de 26 de novembre, de règim jurídic de les administracions públiques i del procediment administratiu comú. En tot cas, es dirigiran a la Direcció General de Gestió del Medi Natural.
2. En cas d'enviament per correu certificat, la presentació de la documentació en l'oficina de correus corresponent haurà de fer-se d'acord amb el que disposa l'article 39 del Reial decret 1829/1999, de 3 de desembre (BOE 31.12.1999), pel qual s'aprova el Reglament pel qual es regula la prestació dels serveis postals, en desenvolupament del que estableix la Llei 24/1998, de 13-7-1998 (BOE 14.07.1998), del servei postal universal i de liberalització dels serveis postals, en sobre obert, a fi que l'exemplar destinat a la Conselleria de Medi Ambient, Aigua, Urbanisme i Habitatge siga datat i segellat per l'oficina de correus corresponent, i s'entendrà com a data vàlida de presentació aquella que aparega com a data de presentació de la sol·licitud a l'oficina de correus corresponent.
3. El termini de presentació de sol·licituds serà d'un mes comptador des de l'endemà de la publicació d'aquesta ordre en el Diari Oficial de la Comunitat Valenciana.
Cinquena. Ordenació i instrucció del procediment
1. L'òrgan encarregat de l'ordenació i instrucció del procediment serà la Direcció General de Gestió del Medi Natural, la qual, d'ofici, acordarà totes les actuacions necessàries per a la determinació, el coneixement i la comprovació de les dades per raó de les quals ha de pronunciar-se la resolució.
2. Quan la sol·licitud no reunisca els requisits establits en aquesta ordre o no s'adjunte la documentació que d'acord amb aquesta resulte exigible o es considere necessària per a resoldre, de conformitat amb l'article 71 de la Llei 30/1992, de 26 de novembre, de règim jurídic de les administracions públiques i del procediment administratiu comú, en la redacció donada per la Llei 4/1999, de 13 de gener, el Servei de Biodiversitat requerirà el sol·licitant perquè en un termini de deu dies esmene la falta o adjunte els documents preceptius, amb indicació que, si no ho fa així, se'l considerarà desistit de la seua petició.
3. En qualsevol moment del procediment, i a l'efecte de la seua resolució, el Servei de Biodiversitat podrà demanar els informes tècnics que es consideren necessaris.
4. Finalitzats aquests tràmits, d'acord amb l'apartat 4 de l'article 24 de la Llei 38/2003, de 17 de novembre, general de subvencions, el Servei de Biodiversitat emetrà un informe sobre el compliment de les condicions imposades per a adquirir la condició de beneficiari de la subvenció per part dels sol·licitants, i una proposta de valoració de les sol·licituds segons els criteris establits específicament per a cada tipus d'ajuda.
Sisena. Valoració i proposta de resolució
1. La concessió de les ajudes es realitzarà per mitjà del procediment de concurrència competitiva a què es refereix l'article 22 de la Llei 38/2003, de 17 de novembre, general de subvencions, d'acord amb els criteris de valoració que s'indiquen en els respectius annexos per a cada sol·licitud.
2. La valoració de les sol·licituds presentades serà realitzada per una comissió de valoració presidida per la directora general de Gestió del Medi Natural o persona que delegue, i composta pels directors dels serveis territorials de les províncies de Castelló, València i Alacant o persones que deleguen, un tècnic del Servei de Biodiversitat, i un funcionari d'Administració general, el qual farà de secretari, aquests últims designats per la directora general.
3. La comissió de valoració, atenent als criteris i requisits establits i d'acord amb la disponibilitat pressupostària, emetrà un informe en què es concrete el resultat de l'avaluació efectuada.
4. El Servei de Biodiversitat, a la vista de l'expedient i de l'informe de la comissió de valoració, formularà la proposta de resolució provisional, degudament motivada, i la notificarà als interessats per qualsevol mitjà que permeta tenir constància de la recepció per l'interessat, com també de la data, la identitat i el contingut de la notificació, i els donarà un termini de 10 dies per a la presentació d'al·legacions. Examinades les al·legacions presentades, s'elevarà al conseller de Medi Ambient, Aigua, Urbanisme i Habitatge una proposta de resolució definitiva, la qual haurà de contenir la llista de beneficiaris, l'import de cada subvenció, l'avaluació i els criteris de valoració aplicats.
Setena. Resolució de la concessió de les ajudes
1. Correspon al conseller de Medi Ambient, Aigua, Urbanisme i Habitatge dictar la resolució de la concessió de les ajudes.
2. La resolució, que haurà de ser motivada, es publicarà en el Diari Oficial de la Comunitat Valenciana d'acord amb el que estableix l'article 59.5.b) de la Llei 30/1992, de 26 de novembre, de règim jurídic de les administracions públiques i del procediment administratiu comú, modificat per la Llei 4/1999, de 13 de gener.
3. La resolució ha de contenir la llista de beneficiaris de cada actuació objecte de subvenció, com també la quantia subvencionable que s'ha de justificar, l'import de l'ajuda concedida a cada beneficiari, indicant els percentatges o quanties unitàries aplicats per a la seua determinació, com també, si és el cas, el termini o la data límit per a la presentació de la documentació justificativa. Així mateix, hi han de constar les sol·licituds desestimades i el motiu pel qual es desestimen.
En el cas d'agrupacions sense personalitat jurídica que siguen beneficiàries, la resolució ha de contenir el repartiment de les activitats que ha de realitzar cada membre de l'agrupació i l'import de la subvenció per a cadascun.
4. El termini màxim per a resoldre les sol·licituds d'ajuda és de tres mesos comptadors des de la data de finalització del termini de presentació de sol·licituds. Transcorregut aquest termini sense haver-se notificat resolució expressa, les persones interessades poden entendre desestimades les seues sol·licituds per silenci administratiu en els termes que preveu l'article 44 de la Llei 30/1992, de 26 de novembre, de règim jurídic de les administracions públiques i del procediment administratiu comú, com també en l'article 55 de la Llei 9/2001, de 27 de desembre, de mesures fiscals, de gestió administrativa i financera, i d'organització de la Generalitat Valenciana.
5. El termini màxim d'execució de les actuacions subvencionades és el ressenyat en la resolució adjudicatòria. En el cas que no hi figure, serà el 31 d'octubre de 2009. Per a les activitats bianualitzades d'actuacions en arbres monumentals que corresponga executar el 2010, el termini serà el 30 d'abril de 2010 en el cas que la resolució de concessió de les subvencions no especifique una altra data.
6. Els beneficiaris de les subvencions poden renunciar expressament a aquestes en el termini d'un mes a partir de l'endemà de la publicació en el Diari Oficial de la Comunitat Valenciana de la resolució de la concessió.
Vuitena. Recursos contra la resolució
1. La resolució adoptada posa fi a la via administrativa. Contra aquesta resolució es pot interposar recurs contenciós administratiu en el termini de dos mesos comptadors des de l'endemà de la notificació, davant de la Sala Contenciosa Administrativa del Tribunal Superior de Justícia de la Comunitat Valenciana, de conformitat amb el que preveuen els articles 10 i concordants de la Llei 29/1998, de 13 de juliol, reguladora de la jurisdicció contenciosa administrativa.
2. Tot això sense perjudici de la interposició del recurs potestatiu de reposició, en el termini d'un mes comptador des de l'endemà de la notificació, d'acord amb el que disposen els articles 116 i 117 de la Llei 30/1992, de 26 de novembre, de règim jurídic de les administracions públiques i del procediment administratiu comú.
Novena. Justificació de les despeses
1. Els beneficiaris de totes les ajudes, excepte les indemnitzacions per la incorporació de terrenys a la xarxa de microreserves de flora, estan obligats a presentar, abans de l'1 de novembre de 2009 i, en el seu cas de l'1 d'abril del 2010 per a les obres bianualitzades a executar aquell any, la justificació de totes les despeses efectuades per a la realització de les activitats subvencionades per mitjà dels documents següents:
a) Còpies compulsades de les factures corresponents a les despeses efectuades en el desenvolupament de les actuacions d'acord amb el programa subvencionat, amb el justificant de pagament o document acreditatiu d'aquest, que acrediten que l'adjudicatari ha realitzat el pagament a empreses o professionals.
En tot cas les factures han de presentar-se en original per a compulsar-les. No poden acceptar-se per a certificació formes de substitució de factures, com ara rebuts o albarans. Les factures han d'haver-se emés al titular, i hi ha de figurar el corresponent NIF.
b) En aquells casos en què es financen despeses de personal, còpia compulsada del contracte i de les nòmines firmades per les persones que realitzen treball en les activitats, i també els justificants corresponents de les cotitzacions de la Seguretat Social i de l'ingrés en la delegació d'Hisenda de les quantitats retingudes corresponents a l'impost sobre la renda de les persones físiques.
c) En el cas que es justifiquen imports per utilització de maquinària pròpia, es consideraran com a màxim els costos establits en l'apartat 3 de la base segona d'aquest annex I. S'haurà d'aportar una fotocòpia compulsada del rebut del pagament de l'impost de circulació referit a l'últim període impositiu o, en cas de no estar subjecte a aquest impost, còpia compulsada d'un document acreditatiu de la propietat de la maquinària utilitzada.
d) Els honoraris professionals d'elaboració i el visat dels projectes podran ser justificats com a part de la subvenció.
2. Els beneficiaris d'indemnitzacions per la incorporació de terrenys a la xarxa de microreserves de flora hauran de presentar, abans de l'1 de novembre de 2009, la documentació acreditativa de la inscripció en el Registre de la Propietat de les càrregues exigides en la base tercera de l'annex II.
3. En el supòsit d'alguna variació, a data de la presentació dels justificants, en la declaració de subvencions sol·licitades, percebudes o reconegudes d'altres administracions públiques, o de qualsevol entitat pública o privada, per a la mateixa actuació objecte de subvenció, s'haurà d'aportar de nou el corresponent formulari actualitzat (punt 3.4 de la base comuna tercera).
4. En el cas que el beneficiari haja desautoritzat expressament la Conselleria de Medi Ambient, Aigua, Urbanisme i Habitatge per a obtenir, en el seu nom, la documentació acreditativa d'estar al corrent o exempt de les seues obligacions tributàries i amb la Seguretat Social, i aquesta documentació aportada amb la sol·licitud de la subvenció (punt 3.2 de la base comuna tercera) estiga caducada en el moment de presentar els justificants requerits en aquesta base novena, caldrà presentar-la de nou.
Deu. Comprovació de les actuacions realitzades
1. Les actuacions objecte de l'ajuda han de ser revisades pels tècnics de la Conselleria de Medi Ambient, Aigua, Urbanisme i Habitatge, els qual han d'expedir un certificat de la correcta execució, necessari per al cobrament de les ajudes.
2. La Conselleria de Medi Ambient, Aigua, Urbanisme i Habitatge pot, en qualsevol moment, efectuar les visites i comprovacions que considere necessàries per a verificar la realització i el funcionament normal de les actuacions subvencionades o requerir al beneficiari la presentació de qualsevol documentació encaminada a aquesta verificació.
Onze. Pagament, pèrdua o minoració de l'ajuda
1. Únicament es pagarà la totalitat de la subvenció concedida si es justifiquen despeses almenys per l'import a justificar establert en la concessió de la subvenció; en qualsevol altre cas, només es pagarà la part de la subvenció proporcional als justificants de despesa aportats, i es dictarà resolució de decaïment en el dret al cobrament de la subvenció en la quantia no justificada.
2. Tota alteració de les condicions tingudes en compte per a la concessió de l'ajuda i, en tot cas, l'obtenció concurrent de subvencions o ajudes atorgades per altres administracions públiques o ens públics o privats, pot donar lloc a la modificació de la resolució de concessió i, si és el cas, a la pèrdua del dret al cobrament total o parcial de la subvenció.
3. Igualment, l'incompliment pel beneficiari dels requisits i condicions exigits per a l'execució de les activitats, com també la concurrència d'altres causes recollides per l'article 37 de la Llei 38/2003, de 17 de novembre, general de subvencions, donarà lloc a la pèrdua del dret al cobrament total o parcial de la subvenció.
Dotze. Reintegrament de les quantitats percebudes
D'acord amb l'article 37 de la Llei 38/2003, de 17 de novembre, general de subvencions, es reintegraran les quantitats percebudes i s'exigirà l'interés de demora corresponent des del pagament de la subvenció, en els casos següents:
a) Obtenció de la subvenció falsejant les condicions requerides per a aconseguir-la o ocultant aquelles que ho haurien impedit.
b) Incompliment total o parcial de l'objectiu, de l'activitat, del projecte o la no-adopció del comportament que fonamenten la concessió de la subvenció.
c) Incompliment de l'obligació de la justificació o justificació insuficient.
d) Resistència, excusa, obstrucció o negativa a les actuacions de comprovació i control financer.
e) Incompliment de les obligacions imposades al beneficiari amb la concessió de la subvenció.
Tretze. Règim de compatibilitat
1. Ser beneficiari d'aquestes ajudes és compatible amb la percepció d'altres ajudes.
2. L'import d'aquestes ajudes en cap cas podrà ser de tal quantia que, aïlladament, o en concurrència amb ajudes d'altres administracions públiques, o d'altres ens públics o privats, supere el cost de l'activitat que ha d'efectuar el beneficiari.
Catorze. Règim d'infraccions i sancions
El règim sancionador en la matèria regulada en aquesta ordre serà l'establit en el títol IV de la Llei 38/2003, de 17 de novembre, general de subvencions.
ANNEX II
Bases específiques de les ajudes per a la incorporació de terrenys a la xarxa de microreserves de flora
Primera. Objecte
És objecte d'aquestes ajudes la incorporació de terrenys a la xarxa de microreserves de flora de la Comunitat Valenciana.
Segona. Requisits dels beneficiaris
1. Podran ser beneficiaris les persones físiques o jurídiques, públiques o privades, i les agrupacions d'aquestes, amb personalitat jurídica o sense, quan siguen propietàries de terrenys que complisquen les condicions següents:
a) Ser terrenys naturals o seminaturals; s'exclouran de la futura microreserva les edificacions, infraestructures i vies de comunicació.
b) No estar inclosos en el Catàleg de forests d'utilitat pública.
c) Ha d'estar present alguna o algunes de les plantes allistades en l'apartat 3 de la base sisena d'aquest annex II.
d) No han d'estar aprovats o en tràmit d'aprovació per qualsevol administració pública, planejaments urbanístics, programes o projectes d'infraestructures o obres de qualsevol tipus que puguen posar en risc els hàbitats o les poblacions de plantes que justifiquen la declaració dels terrenys com a microreserva de flora.
e) Els terrenys per als quals se sol·licita la subvenció no han de ser motiu de conflictivitat veïnal que haja donat lloc a litigis per la propietat o per drets de pas o usdefruit o per qualsevol altra causa. S'entendrà que hi ha conflictivitat veïnal sobre els terrenys quan, havent-se iniciat un procediment jurisdiccional sobre la propietat o els drets reals relatius als esmentats terrenys, s'haja formulat contestació a la demanda.
2. S'exclouen com a beneficiaris la Generalitat Valenciana, l'administració de l'Estat i els organismes autònoms o empreses públiques dependents d'aquestes. No poden obtenir la condició de beneficiari d'aquestes ajudes les persones o entitats en les quals concórrega alguna de les circumstàncies d'exclusió establides en l'article 13.2 de la Llei 38/2003, de 17 de novembre, general de subvencions.
Tercera. Obligacions dels beneficiaris
1. Els beneficiaris de les ajudes per a microreserves de flora hauran de complir les obligacions establides en la base primera de l'annex I (bases comunes a totes les ajudes convocades), i a més:
Inscriure en el Registre de la Propietat que, per un termini de 35 anys com a mínim, el terreny per al qual es rep la subvenció queda dedicat a la protecció de la flora silvestre i a la seua incorporació a la xarxa de microreserves de flora de la Comunitat Valenciana, i que ni el substrat ni el vol vegetal d'aquests terrenys poden ser modificats sense permís de la conselleria competent en medi ambient de la Generalitat Valenciana. També s'inscriurà l'import de la subvenció concedida.
2. L'incompliment de les obligacions exigides donarà lloc a l'exigència de les responsabilitats que corresponguen, d'acord amb la legislació vigent.
Quarta. Règim a què queden sotmesos els terrenys objecte de subvenció
1. L'imprés normalitzat de sol·licitud de subvenció inclou al peu la petició expressa del propietari perquè els terrenys per als quals es demana la subvenció siguen declarats microreserva de flora.
2. En la resolució per la qual es concedeixen les subvencions s'establirà l'inici de l'expedient de declaració de microreserves de flora en els terrenys objecte de subvenció. Mentre es tramita aquest expedient, els terrenys es dedicaran a la conservació de la naturalesa en tots els termes previstos pel Decret 218/1994, de 17 d'octubre, del Govern Valencià, pel qual es crea la figura de protecció d'espècies silvestres denominada microreserva vegetal.
Cinquena. Objecte de les ajudes
L'objecte d'aquestes ajudes és la incorporació de terrenys propietat del beneficiari a la xarxa de microreserves de flora de la Comunitat Valenciana. Les ajudes (indemnitzacions) tenen caràcter compensatori per l'aplicació del règim derivat de la incorporació del terreny a la xarxa de microreserves de flora de la Comunitat Valenciana.
L'ajuda que es rep no és susceptible d'increment futur, i, en conseqüència, el beneficiari no podrà exercir cap tipus de reclamació o recurs contra la Generalitat Valenciana en què s'exigisca un increment de la indemnització que es percep. El beneficiari accepta que la subvenció es percep per a la totalitat del terreny per al qual se sol·licita la microreserva; per tant, si s'ofereixen superfícies superiors a les que correspondrien pel límit màxim d'indemnització que es pot percebre, es renuncia a la percepció d'indemnització per l'excés de terreny sol·licitat.
Sisena. Càlcul de l'import de l'indemnització
1. L'import de l'indemnització depén de la superfície, del tipus de vegetació existent i de la presència de plantes rares, endèmiques o amenaçades. Segons el que estableix el Decret 218/1994, de creació de la figura de microreserva vegetal, la superfície màxima dels terrenys proposats per a la seua incorporació a la xarxa de microreserves de flora serà de 20 hectàrees.
2. La valoració per hectàrea per a cada tipus de vegetació és la següent (els hàbitats prioritaris de la Directiva 92/43/CEE s'assenyalen amb un asterisc i porten entre parèntesis el codi Natura 2000):
15.000 €
- \*Llacunes temporals mediterrànies (3170)
2.250 €
- \*Llacunes costaneres (1150)
- \*Estepes salines mediterrànies (Limonietalia) (1510)
- \*Torberes calcàries amb mansega (Cladium mariscus) (7210)
2.060 €
- \*Boscos de Tilio-Acerion (9180)
- \*Boscos de teix (9580)
- \*Ginebrars dunars (2250)
- \*Matolls amb llorer silvestre (5230)
- \*Brolladors petrificants amb formació de travertí (7220)
- Boixedes arbòries
1.870 €
- \*Matolls amb Ziziphus (5220)
- \*Pinedes sobre dunes marines (2270)
- \*Estepes sobre algeps (Gypsophiletalia) (1520)
1.490 €
- Pinedes de pi roig (Pinus sylvestris)
- Vegetació d'arenals interiors situats a més de 20 km del litoral
1.340 €
- \*Savinars de savina turífera (Juniperus thurifera) (9560)
- Boscos de serveres (Sorbus domestica)
1.190 €
- Suredes i rouredes o rouredes de roure reboll (Quercus suber, Quercus pyrenaica)
- Rouredes de roure valencià (Quercus faginea)
1.040 €
- Carrascars i alzinars (Quercus ilex ssp. rotundifolia, Quercus ilex ssp. ilex)
- Freixars de flor, boscos de vern bord o falses vernedes (Fraxinus ornus, Rhamnus frangula = Frangula alnus)
- Freixars de riu, omedes (Fraxinus angustifolius, Ulmus minor)
- Vegetació rupícola amb endemismes d'àrea restringida
890 €
- \*Pinedes mediterrànies de pins negres endèmics (9530)
- \*Herbassars montans rics en orquídies (6210)
- \*Ginebrars i savinars arboris (formes arbòries de Juniperus oxycedrus ssp. badia, Juniperus communis ssp. communis i Juniperus phoenicea) (9560)
- Savinars rèptils (Juniperus savina)
- Alberedes silvestres i salzedes arbòries (Populus alba, Salix alba o formes arbòries d'altres Salix)
820 €
- Pinedes de pinastre (Pinus pinaster)
- Boscos de rosàcies pomoidees -pomeres o pereres silvestres- o prunoidees -prunerars, cirerars silvestres- excepte formacions d'arç blanc (Malus sp. pl, Pyrus sp. pl, Prunus sp. pl.)
- Falaguerars excepte de falaguera aquilina -Pteridium aquilinum- (comunitats de grans falagueres: Dryopteris, Thelypteris, etc.)
- Sanguinyolars (Cornus sanguinea)
750 €
- Xopades silvestres (Populus nigra)
- Bosquets d'olivereta (Ligustrum vulgare)
- Formacions arbòries d'arç blanc (Crataegus sp. pl.)
- Formacions arbòries de margalló (Chamaerops humilis)
- Bosquets de tamarius (Myricaria germanica, Tamarix sp. pl.)
- Dunes fixes de litoral del Crucianellion maritimae (2210)
- Dunes amb vegetació escleròfila de Cisto-Lavanduletalia (2260)
- Canyissers i bogars
680 €
- Ginebrars i savinars (formes no arbòries de Juniperus sp. pl.)
- Boixedes no arbòries (Buxus sp. pl.)
- \*Pseudoestepes amb gramínies i altres espècies anuals (6220) riques en geòfits
610 €
- Bruguerars de bruc arbori (Erica arborea)
- Salzedes no arbòries (Salix sp. pl.)
- Comunitats de llorers bords o tortellatge (Viburnum tinus, Viburnum lantana)
- Saücars (Sambucus nigra)
- Prunerars i formacions de púdols i aladern menut (Prunus prostrata, Rhamnus alpinus, Rhamnus saxatilis)
540 €
- Ginestars o formacions de ginesta negra (formes arborescents de Cytisus sp. pl, Genista sp. pl, Retama sp. pl, Sarothamnus sp. pl. o altres ginestes)
- Matolls de corner (Amelanchier rotundifolia = Amelanchier ovalis)
500 €
- Coscollars, llentiscars, noguerolars, margallonars no arboris (Quercus coccifera, Pistacia lentiscus, Pistacia terebinthus, Chamaerops humilis)
- Baladrars (Nerium oleander)
- Bosquines d'arç blanc de talla baixa (Crataegus sp. pl.)
- Bosquines de roser boscà o coralet (Rosa sp. pl, Berberis sp. pl.)
460 €
- Bosquines i esbarzers de tipus no esmentats amb antelació -esbarzers, vidalbars, etc. (Rubus sp. pl, Clematis sp. pl, etc.)
- \*Herbassars calcaris càrstics (6110)
420 €
Terrenys agrícoles amb presència de plantes rares, endèmiques o amenaçades associades a les labors periòdiques de cultiu
300 €
- Matolls de talla mitjana -romerars, argelagars, estepars, albaidars, etc.
- Matolls de talla baixa -formacions de timó, espígol dentat, timó mascle, etc.
- Espartars i albardinars
- \*Pseudoestepes amb gramínies i altres espècies anuals (6220) pobres en geòfits
- Vegetació de penyals, pedregars i coves.
3. Factors d'increment (no acumulatius entre ells) sobre la valoració per tipus de vegetació
a) Increment del 50% si hi ha poblacions naturals de les espècies següents: Achillea santolinoides, Ajuga pyramidalis, Allium subvillosum, Anarrhinum fruticosum, Apium repens, Aristolochia clematitis, Asplenium celtibericum, Asplenium marinum, Berberis hispanica subsp. hispanica, Boerhavia repens, Botrychium lunaria, Ceratophyllum submersum, Cistus heterophyllus, Equisetum hyemale, Erodium celtibericum, Frangula alnus, Garidella nigellastrum, Halimium atriplicifolium, Kernera saxatilis subsp. boissieri, Launaea arborescens, Launaea lanifera, Limonium bellidifolium, Limonium dufourii, Limonium lobatum, Limonium perplexum, Littorella uniflora, Narcissus perezlarae, Nymphaea alba, Odontites kaliformis, Orchis papilionacea subsp. grandiflora, Parentucellia viscosa, Phyllitis sagittata, Reseda hookeri, Salsola soda, Silene cambessedesii, Silene hifacensis, Solenopsis laurentia, Spiranthes aestivalis, Thelypteris palustris, Utricularia australis.
b) Increment del 40% si hi ha poblacions naturals de les espècies següents: Althenia orientalis, Antirrhinum valentinum, Arabis alpina, Asplenium majoricum, Astragalus alupecuroides subsp. grossii, Astragalus oxyglottis, Athyrium filix-femina, Biarum dispar, Callipeltis cucullaria, Campanula mollis, Carex digitata, Carex elata, Centaurea lagascae, Cheilanthes hispanica, Cheilanthes tinaei, Cheirolophus lagunae, Clematis cirrhosa, Coeloglossum viride, Commicarpus africanus, Corema album, Diplotaxis ibicensis, Elatine brochonii, Epipactis fageticola, Epipactis palustris, Euphorbia baetica, Euphorbia nevadensis subsp. nevadensis, Euphrasia salisburgensis, Ferula loscosii, Ferulago ternatifolia, Festuca triflora, Fumaria munbyi, Genista umbellata subsp. umbellata, Gypsophila bermejoi, Halopeplis amplexicaulis, Helianthemum caput-felis, Helianthemum guerrae, Hieracium umbrosum, Himantoglossum hircinum, Isoetes velatum, Juncus capitatus, Kosteletzkia pentacarpa, Lepidium cardamines, Leucanthemum arundanum, Leucojum valentinum, Limonium densissimum, Limonium mansanetianum, Lupinus mariae-josephi, Marsilea batardae, Marsilea quadrifolia, Marsilea strigosa, Maytenus senegalensis subsp. europaea, Medicago citrina, Miriophyllum alterniflorum, Nothoceras bicorne, Ononis viscosa subsp. subcordata, Ophioglossum lusitanicum, Orchis collina, Orchis conica, Orchis purpurea, Parnassia palustris, Petrocoptis pardoi, Phyllitis scolopendrium subsp. scolopendrium, Pinguicula dertosensis, Pinguicula vallisneriifolia, Polygonum amphibium, Polystichum aculeatum, Pteris vittata, Quercus robur (incl. Q. coutinhoi), Riella helicophylla, Ribes uva-crispa, Ruscus hypophyllum, Serapias lingua, Serapias strictiflora, Seseli montanum subsp. granatense, Sideritis chamaedryfolia subsp. littoralis, Silene diclinis, Sternbergia colchiciflora, Teucrium lepicephalum, Thalictrum maritimum, Thymus lacaitae, Thymus webbianus, Tilia platyphyllos, Triglochin bulbosum, Ulmus glabra, Vaccinium myrtillus, Vella lucentina, Vitaliana primuliflora subsp. assoana, Zannichellia contorta.
c) Increment del 30% si hi ha poblacions naturals de les espècies següents: Aconitum napellus subsp. vulgare, Alisma lanceolatum, Allium stearnii, Ammochloa palaestina, Ammoide pusilla, Androsace elongata subsp. breistofferi, Anemone nemorosa, Anthoxanthum amarum, Anthyllis lagascana, Antirrhinum pertegasii, Antirrhinum pulverulentum, Argyrolobium uniflorum, Armeria fontqueri, Atropa belladonna, Baldellia ranunculoides, Barlia robertiana, Bupleurum tenuissimum, Callitriche obtusangula, Carum foetidum, Castellia tuberculosa, Centaurea alpina, Centaurea toletana, Cleonia lusitanica, Cneoum tricoccon, Crypsis schoenoides, Dactylorhiza incarnata, Dactylorhiza insularis, Dactylorhiza maculata, Damasonium polyspermum, Dianthus armeria subsp. armeria, Dianthus carthusianorum, Dryopteris filix-mas, Echium saetabense, Erophaca baetica, Eryngium tenue, Euphorbia nevadensis subsp. bolosii, Festuca nevadensis, Frankenia thymifolia, Galanthus nivalis, Genista longipes subsp. longipes, Genista tricuspidata, Halimium umbellatum subsp. viscosum, Hohenackeria exscapa, Iberis pectinata, Iris foetidissima, Iris spuria, Jasione mansanetiana, Jasione sessiliflora, Juniperus phoenicea subsp. turbinata, Lappula marginata, Lavatera triloba subsp. triloba, Lemna trisulca, Limonium interjectum, Linaria orbensis, Linaria oligantha subsp. oligantha, Listera ovata, Lonicera biflora, Lysimachia vulgaris, Lythrum borysthenicum, Lythrum thymifolia, Mentha cervina, Myricaria germanica, Narcissus bulbocodium, Narcissus pallidulus, Narcissus radinganorum (incl. N. eugeniae), Neottia nidus-avis, Oenanthe globulosa, Ophioglossum vulgatum, Ophrys castellana, Ophrys incubacea, Orchis cazorlensis, Orchis fragans, Orchis ustulata, Orobanche schultzii, Parapholis marginata, Phleum arenarium, Pilosella albarracina, Pimpinella villosa, Pinus uncinata (incl. P. rhaetica), Platanthera bifolia, Platanthera clorantha, Polystichum setiferum, Populus tremula (incl. P. canescens), Quercus humilis (incl. Q. cerrioides), Reseda lanceolata subsp. lanceolata, Rumex roseus, Salix tarraconensis, Saponaria officinalis, Saxifraga almeriensis, Saxifraga carpetana, Saxifraga dichotoma, Saxifraga longifolia, Scutellaria galericulata, Serapias parviflora, Sideritis glauca, Silene sedoides, Spergularia fallax, Stipa barbata, Tanacetum annuum, Teucrium campanulatum, Teucrium pugionifolium, Theligonum cynocrambe, Thymus borgiae, Thymus richardii subsp. vigoi, Verbascum fontqueri, Vitex agnus-castus, Ziziphora aragonensis.
d) Increment del 20% si hi ha poblacions naturals de les espècies següents: Acer campestre, Aceras antropophorum, Aconitum vulparia subsp. neapolitanum, Allium melananthum, Anabasis articulata, Anagallis monelli subsp. linifolia, Anagallis tenella, Arenaria vitoriana, Armeria filicaulis, Asperula paui subsp. dianensis, Asplenium foreziense, Asplenium septentrionale, Asplenium trichomanes subsp. inexpectans, Aster linosyris, Aster willkommii, Bassia hyssopifolia, Bupleurum gibraltaricum, Cachrys sicula, Calystegia soldanella, Campanula fastigiata, Campanula speciosa, Caralluma munbyana subsp. hispanica, Cephalanthera damasonium, Chaenorhinum macropodum, Chaenorhinum rupestre, Chaenorhinum tenellum, Chamaesyce peplis, Cistus creticus, Clematis recta, Colchicum triphyllum, Convolvulus valentinus subsp. valentinus, Crambe hispanica subsp. glabrata, Crassula campestris, Crataegus granatensis, Cressa cretica, Cynomorium coccineum subsp. coccineum, Cytisus fontanesii, Dactylorhiza fuchsii, Dactylorhiza sambucina, Daphne laureola, Daucus crinitus, Daucus carota subsp. hispanicus, Delphinium staphisagria, Doronicum plantagineum, Elymus curvifolius, Epilobium tetragonum, Epipactis atrorubens, Epipactis distans, Epipactis rhodanensis, Epipactis tremolsii, Equisetum palustre, Erica cinerea, Erodium aguilellae, Erucastrum virgatum subsp. baeticum, Eryngium ilicifolium, Euphorbia amygdaloides, Euphorbia paralias, Festuca plicata, Fumaria faurei, Fumaria pugsleyana, Gagea reverchonii, Gagea villosa, Gagea willckzekii, Galium javalambrense, Genista jimenezii, Gentiana cruciata, Glinus lotoides, Goodyera repens, Gypsophila tomentosa, Gymnadenia conopsea, Halimium halimifolium, Halocnemum strobilaceum, Helianthemum almeriense, Helianthemum viscarium, Hieracium aguilari, Hieracium compositum, Hieracium murorum, Hieracium schmidtii, Hieracium valentinum, Hydrocotyle vulgaris, Hypericum androsaemum, Ilex aquifolium, Juncus pygmaeus, Juniperus oxycedrus subsp. macrocarpa, Koeleria castellana, Kundmannia sicula, Lafuentea rotundifolia, Laurus nobilis, Lavatera mauritanica, Lepidium subulatum, Leucanthemum decipiens, Limodorum trabutianum, Limonium rigualii, Limonium santapolense, Limonium scopulorum, Limonium thiniense, Linaria amethystea, Linaria depauperata subsp. hegelmaieri, Linaria oligantha subsp. valentina, Linaria spartea, Lobularia maritima subsp. columbretensis, Lonicera pyrenaica, Lonicera splendida, Lythrum tribracteatum, Malva aegyptia, Melilotus siculus, Micromeria inodora, Minuartia dichotoma, Minuartia valentina, Monotropa hypopitys, Nardus stricta, Nepeta tuberosa subsp. reticulata, Notholaena maranthae, Ophrys sphegodes, Orchis coriophora subsp. martrinii, Orchis italica, Orchis langei, Orchis picta, Orobanche portoilicitana, Otanthus maritimus, Paronychia cimosa, Pilosella peleterana, Pilosella pintodasilvae, Pilosella pseudovahli, Plantago loeflingii, Plathanthera algeriensis, Polygonum bistorta, Polygonum maritimum, Posidonia oceanica, Potamogeton coloratus, Pyrola clorantha, Quercus pyrenaica, Radiola linoides, Sanicula europaea, Saponaria glutinosa, Senecio auricula, Sideritis chamaedryfolia subsp. chamaedryfolia, Sideritis leucantha subsp. bourgeana, Sideritis murgetana subsp. littoralis, Silene otites, Silene viridiflora, Silene pseudatocion, Sorbus torminalis, Spiranthes spiralis, Stoibrax dichotomum, Taxus baccata, Teesdalia coronopifolia, Teucrium edetanum, Thymbra capitata, Thymelaea subrepens, Thymus membranaceus, Thymus serpylloides subsp. gadorensis, Thymus willkommii, Vella spinosa, Viscum album subsp. album, Wahlenbergia nutabunda, Zannichellia peltata.
4. Mode de càlcul de l'import de la subvenció
a) Es calcularà la superfície present en la parcel·la per a cada comunitat vegetal, arredonida a dècimes d'hectàrea per a parcel·les de menys de 10 hectàrees totals i a unitats d'hectàrea per a parcel·les majors. El terreny definit en la parcel·la per cada comunitat vegetal es denominarà subparcel·la.
b) Es multiplicarà per a cada subparcel·la la superfície en hectàrees pel valor indicat en l'apartat 2 per al tipus de vegetació present.
c) S'aplicarà el factor d'increment de l'apartat 3 per a cada subparcel·la.
d) Se sumaran els imports obtinguts per a cada subparcel·la.
Setena. Import màxim de les ajudes
La quantia de les ajudes per indemnització no pot superar els 7.500 € per sol·licitant.
Vuitena. Sol·licituds i documentació
A més de la documentació requerida en l'annex I (bases comunes a totes les ajudes convocades), els sol·licitants de les ajudes per a microreserves de flora hauran d'aportar:
1. Documentació acreditativa de la propietat dels terrenys (escriptura de compravenda, herència, cessió, etc.).
2. Nota simple del Registre de la Propietat acreditativa de l'estat registral d'aquesta.
3. Certificat municipal de la qualificació urbanística dels terrenys.
4. Plànols de localització dels terrenys a escala 1:50.000 i 1:10.000.
5. Plànol cadastral.
6. Memòria topogràfica en què s'especifique la superfície de la microreserva proposada, delimitació clara dels seus límits per mitjà de coordenades UTM o per qualsevol altre mètode, i plànol a escala adequada de detall.
7. Memòria botànica: descripció bàsica del medi físic (marc bioclimàtic, geològic i edàfic), de les unitats fitosociològiques de la vegetació, ressenya de les principals singularitats botàniques presents i cartografia detallada de distribució dels hàbitats i les espècies sobre ortofoto a escala suficient (es poden utilitzar com a base les ortofotos disponibles en l'apartat de cartografia de la pàgina web de la Conselleria de Medi Ambient, Aigua, Urbanisme i Habitatge, www.cma.gva.es). Ha d'incloure el càlcul justificat de l'import de la subvenció per indemnització, segons la base sisena.

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*
Novena. Criteris de valoració de les sol·licituds
Per a les sol·licituds d'indemnització per la incorporació de terrenys a la xarxa de microreserves de flora s'han de tenir en compte els criteris de valoració següents:
Deu. Inscripció en el Registre de la Propietat
Els beneficiaris d'indemnitzacions per la incorporació de terrenys a la xarxa de microreserves de flora no ha de presentar la documentació exigida en l'apartat 1 de la base novena de l'annex I (bases comunes a totes les ajudes convocades) sinó únicament justificació de la inscripció en el Registre de la Propietat de les càrregues exigides en la base tercera d'aquest annex II, abans de l'1 de novembre de 2009.
ANNEX III
Bases específiques de les ajudes per a la realització de treballs de millora, conservació, restauració i posada en valor d'arbres monumentals o singulars
Primera. Objecte
L'objecte de les ajudes és la realització de treballs de millora, conservació, restauració i posada en valor d'arbres monumentals o singulars de la Comunitat Valenciana. A falta de la posada en funcionament del Catàleg d'arbres monumentals i singulars de la Comunitat Valenciana previst en l'article 8 de la Llei 4/2006, de 19 de maig, de la Generalitat, de patrimoni arbori monumental de la Comunitat Valenciana, a l'efecte d'aquesta convocatòria s'entenen com a monumentals i singulars:
a) Aquells exemplars protegits genèricament per l'article 4 de la llei esmentada (els que igualen o superen els 350 anys d'edat, 30 metres d'alçària, 6 metres de perímetre de tronc a 1,30 m de la base, 25 metres de diàmetre major de copa i 12 metres d'estípit per a les palmeres -18 per a Washingtonia robusta-).
b) Aquells exemplars protegits expressament pels ajuntaments d'acord amb l'article 6 de la Llei 4/2006.
c) Aquells que figuren en els tres llibres sobre arbres monumentals o singulars, respectivament, publicats per les tres diputacions provincials:
- Gual Ortí, J. J., 2000, Arbres i arbredes singulars de les comarques de Castelló. Diputació Provincial de Castelló.
- Moya, B., 1995, Arbres i arbredes monumentals i singulars de la província de València. Diputació Provincial de València i Generalitat Valenciana.
- Ruíz Limiñana, J. B., 2003, Arbres monumentals de la província d'Alacant. Diputació Provincial d'Alacant.
Segona. Requisits dels beneficiaris
1. Podran ser beneficiaris d'aquestes subvencions aquelles persones físiques o jurídiques, públiques o privades, i les agrupacions d'aquestes, amb personalitat jurídica o sense, que siguen propietàries dels terrenys on s'ubiquen arbres que complisquen els requisits de la base anterior.
2. D'acord amb l'apartat 2 de l'article 11 de la Llei 38/2003, de 17 de novembre, general de subvencions, també poden ser beneficiaris els membres associats d'una persona jurídica que complisca els requisits de l'apartat 1 d'aquesta segona base, quan es comprometen a efectuar la totalitat o part de les activitats que fonamenten la concessió de la subvenció en nom i per compte de la persona jurídica beneficiària.
3. S'exclouen com a beneficiaris la Generalitat Valenciana, l'administració de l'Estat i els organismes autònoms o les empreses públiques dependents de qualsevol d'aquestes. No poden obtenir la condició de beneficiari d'aquestes ajudes, les persones o entitats en les quals concórrega alguna de les circumstàncies d'exclusió establides en l'article 13.2 de la Llei 38/2003, de 17 de novembre, general de subvencions.
Tercera. Activitats objecte de les ajudes
Les activitats objecte de les ajudes són les següents:
a) Accions que impliquen una afectació directa a l'arbre, les quals hauran de ser realitzades per professionals especialitzats:
- Modificació o millora física permanent o de llarga duració de l'arbre, com podes de conservació, cauterització o farciment de ferides o altres accions de cirurgia arbòria.
- Instal·lació de tensors, suports permanents o altres elements necessaris per a assegurar que el tronc o grans branques no resulten arracades de soca-rel, o per a assegurar la pervivència davant de l'efecte de factors meteorològics.
- Tractaments fitosanitaris excepcionals o d'alta intensitat, en especial si comporten activitats de cirurgia arbòria o podes associades, per als quals no es preveja una posterior repetició regular a curt termini.
- Eliminació física d'obstacles, murs, fonaments, asfaltatges, edificacions, ruïnes o altres elements que impedeixen l'adequat desenvolupament dels arbres, bé siga en la part aèria o en la radicular.
- Airejament del sòl, i també tractaments fitosanitaris dels sistemes radiculars que obliguen a la realització i posterior farciment de rases, millores de drenatge del subsòl o pràctiques equivalents.
b) Accions perifèriques que normalment es realitzen sense contacte directe amb l'arbre, i que poden ser realitzades per personal no especialitzat en conservació d'arbres:
- Instal·lació de tancaments perimetrals, tanques i altres formes de protecció d'accés.
- Realització de murs de maçoneria, dics de fusta o altres paraments realitzats preferentment amb materials d'alta naturalitat, per a evitar el descalçament d'exemplars o de les seues arrels en enclavaments de talús, a la vora de bancal o altres amb pendent alt.
- Neteges perimetrals de sotabosc, realització de rases per a evitar la transmissió de focs de subsòl, o altres mesures adequades per a reduir els riscos d'afectació severa o mort dels exemplars per la fàcil transmissió d'incendis des d'enclavaments perifèrics.
- La construcció, reparació o instal·lació de depòsits d'aigua com a mesura complementària per a aquestes finalitats només serà finançable si l'objectiu fonamental d'aquestes estructures és assegurar la ràpida extinció de focs que amenacen l'exemplar.
- Adequació ecoeducativa o divulgativa perimetral dels arbres, bé siga per a exemplars aïllats o per a la creació de sendes educatives en entorns d'alta concentració d'arbres monumentals; el finançament pot comprendre en aquest cas la creació i instal·lació de plafons explicatius.
Quarta. Despeses subvencionables
1. Les subvencions s'han de destinar a finançar fins en un 80% els costos d'inversions que es volen realitzar.
2. En el cas de concessió de l'ajuda, i sempre que s'haja demanat específicament en la sol·licitud, podrà retornar-se al beneficiari una part dels costos de redacció del projecte tècnic de l'activitat elaborat per professional competent al qual el propietari haja pagat per a aquestes finalitats, amb les condicions següents:
a) L'ajuda per aquest concepte no haurà de superar el 20% de la quantitat total que es concedisca al sol·licitant; en tot cas, no podrà superar els 400 euros. No podran concedir-se ajudes la única o principal acció prevista de les quals siga precisament la redacció de projectes.
b) No podrà pagar-se per aquest concepte més del 80% de la quantitat pagada pel sol·licitant al professional que redacta el projecte.
c) La sol·licitud de subvenció haurà d'incloure una còpia o duplicat de la factura, que acredita el treball realitzat pel professional al sol·licitant, i també el cost efectiu.
3. El propietari, sempre que acredite posseir la titulació adequada per a redactar el projecte tècnic esmentat, podrà ser destinatari directe de l'ajuda per a la redacció d'aquest.
Cinquena. Quantia màxima de les ajudes
Les ajudes no podran superar la quantitat de 4.000 euros per cada petició. Cada sol·licitant pot presentar una única petició, si bé aquesta pot comprendre més d'un arbre, sempre que cadascun d'aquests complisca les condicions de la base primera d'aquestes bases reguladores específiques.
Sisena. Sol·licituds i documentació
A més de la documentació requerida en la base segona de l'annex I (bases comunes a totes l'ajudes convocades), els sol·licitants de les ajudes per a arbres monumentals i singulars han d'aportar:
a) Documentació acreditativa de la propietat de la finca o immoble on se situa l'arbre (el propietari o propietaris hauran de figurar com a tals en els corresponents registres oficials): nota simple del Registre de la Propietat. Certificat cadastral.
b) Documentació relativa a la identificació i característiques de l'arbre:
- Fotografia completa (una o més) de l'exemplar, amb una persona o objecte de referència de talla coneguda.
- Dades sobre l'alcària total, diàmetre màxim de la copa, perímetre del tronc a 1,30 m sobre el sòl, edat coneguda o presumida. Haurà d'especificar-se el mètode de mesura o la font documental utilitzats.
- Ubicació en plànol topogràfic a escala suficient per a una correcta localització sobre el terreny de l'exemplar (mínim 1:25.000).
c) Projecte d'activitat, subscrit per professional competent; el qual ha d'incloure un adequat estudi dendrològic, que continga una valoració de l'estat morfofisiològic, ontològic, biomecànic i patològic de l'exemplar. El projecte ha de ratificar amb claredat la ubicació i les dades de l'arbre. Igualment ha d'incloure el pressupost de les accions que s'han d'executar, convenientment detallat i justificat, i el cronograma o termini de les actuacions, amb justificació tècnica, si escau, de la necessitat de bianualització.
Setena. Criteris de valoració de sol·licituds
S'han de tenir en compte els criteris de valoració següents

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*
ANNEX IV
Bases específiques per a les ajudes per a organització i producció de congressos, cursos, jornades i exposicions de biodiversitat
Primera. Objecte
L'objecte de les ajudes és la promoció de congressos, cursos, jornades i exposicions relacionades amb la investigació i la biodiversitat.
Segona. Requisits dels beneficiaris
Podran ser beneficiaris d'aquestes subvencions aquelles persones o entitats dedicades a la investigació, conservació o difusió de la flora i fauna silvestres i dels hàbitats naturals, que complisquen les condicions següents:
a) Antiguitat: han d'estar legalment constituïdes almenys amb dos anys d'anterioritat a la data de publicació d'aquesta convocatòria.
b) Estructura i capacitat de gestió: l'estructura serà l'adequada per a gestionar les activitats previstes en els projectes presentats. Ha de disposar de sistemes d'avaluació i qualitat que contribuïsquen a la consecució dels objectius previstos.
c) No ha de tenir ànim de lucre en l'exercici de l'activitat subvencionada.
d) No podran obtenir la condició de beneficiari d'aquestes ajudes les persones o entitats en les quals concórrega alguna de les circumstàncies d'exclusió establides en l'article 13.2 de la Llei 38/2003, de 17 de novembre, general de subvencions.
Tercera. Activitats objecte de les ajudes
1. Les activitats objecte de les ajudes previstes en aquesta ordre han d'aplicar-se a les espècies o grups d'espècies que compartisquen requeriments ecològics semblants i que figuren en la normativa següent:
- Decret 32/2004, de 27 de febrer, del Consell de la Generalitat, pel qual es crea i regula el catàleg valencià d'espècies de fauna amenaçades, i s'estableixen categories i normes per a la seua protecció.
- Ordre de 20 de desembre de 1985, de la Conselleria d'Agricultura i Pesca, sobre protecció d'espècies endèmiques amenaçades.
- Decret 439/1990, de 30 de març, regulador del catàleg nacional d'espècies amenaçades.
2. Quant a les activitats relacionades amb els hàbitats de la Comunitat Valenciana, s'han d'aplicar als hàbitats valencians que figuren en la Directiva 92/43/CEE del Consell, de 21 de maig de 1992, relativa a la conservació dels hàbitats naturals i de la fauna i flora silvestres.
3. Les activitats objecte de les ajudes han de realitzar-se a la Comunitat Valenciana i aplicar-se a espècies i hàbitats presents en aquesta.
Quarta. Despeses subvencionables
En cap cas pot ser objecte de subvenció l'IVA recuperable pel beneficiari ni les despeses corresponents a l'adquisició de material inventariable.
Cinquena. Documentació
La memòria valorada i descriptiva de les activitats ha d'incloure un pressupost desglossat de les despeses que cal justificar en cas que es concedisca la subvenció.
Sisena. Quantia de les ajudes
Es concediran ajudes amb les quanties màximes següents per persona o entitat sol·licitant.
- Congressos: ajuda màxima de 12.000 euros.
- Exposicions: ajuda màxima de 6.000 euros.
- Cursos: ajuda màxima de 6.000 euros.
- Jornades: ajuda màxima de 6.000 euros.
En tot cas, l'import de l'ajuda no pot superar el 80% del cost total de l'activitat proposada.

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*
Setena. Criteris de valoració de les sol·licituds
1. La valoració de l'activitat s'ha de realitzar a partir de la memòria descriptiva segons els criteris previstos en la taula i descrits a continuació:
- Interés per a la conservació: ha de mencionar-se explícitament el grup biològic sobre el qual versarà l'activitat i la seua pertinença o no a una de les categories d'interés per a la conservació previstes en la taula.
- Àmbit de participació o difusió de l'activitat: ha de mencionar-se explícitament en la memòria descriptiva l'abast de la convocatòria, l'àmbit territorial comprés per l'objecte de l'activitat i l'idioma en què s'exercirà l'activitat. També es valorarà que l'activitat siga difosa per la xarxa.
- Grau de desenvolupament del programa d'activitats: s'assignarà la màxima puntuació a aquells programes de cursos i congressos que establisquen les dates, horaris, títols de les conferències i els conferenciants de les activitats previstes.
- Experiència prèvia en l'exercici d'activitats semblants: ha de mencionar-se explícitament en la memòria el nombre d'activitats de caràcter semblant organitzat amb anterioritat a la sol·licitud. S'assignarà la màxima puntuació al sol·licitant amb major experiència i, a la resta, proporcionalment.
Vuitena. Justificació de les despeses
No es consideraran subvencionables les despeses diferents de les previstes en la memòria valorada i descriptiva de l'activitat presentada en la sol·licitud de la subvenció.
ANNEX V
Bases específiques per a les ajudes per a l'execució d'obres de millora de punts d'aigua d'interés per als amfibis
Primera. Objecte
És objecte d'aquestes ajudes l'execució d'obres de millora de punts d'aigua d'interés per als amfibis.
Segona. Requisits dels beneficiaris
1. Podran ser beneficiaris d'aquestes subvencions:
a) Persones físiques i jurídiques, públiques i privades, propietàries de terrenys naturals o seminaturals en els quals hi haja punts d'aigua d'interés per als amfibis, situades sobre sòl no urbanitzable, no adscrits al Catàleg de forests d'utilitat pública, i dins dels límits dels llocs d'importància comunitària (LIC) designats a la Comunitat Valenciana. L'àmbit dels LIC pot consultar-se en la cartografia de la pàgina web de la Conselleria de Medi Ambient, Aigua, Urbanisme i Habitatge, www.cma.gva.es.
b) Entitats legalment constituïdes, entre les finalitats de les quals figure la conservació de la naturalesa, que posseïsquen acords formals de gestió amb els propietaris dels terrenys que complisquen els requisits indicats en l'apartat anterior.
2. S'exclouen com a beneficiaris la Generalitat Valenciana, l'administració de l'Estat i els organismes autònoms o empreses públiques dependents de qualsevol d'aquestes.
3. No podran obtenir la condició de beneficiari d'aquestes ajudes, les persones o entitats en les quals concórrega alguna de les circumstàncies d'exclusió establides en l'article 13.2 de la Llei 38/2003, de 17 de novembre, general de subvencions.
Tercera. Obligacions dels beneficiaris
A més de les obligacions exigides als beneficiaris en la base primera de l'annex I (bases comunes a totes les ajudes convocades), els beneficiaris de les ajudes per a obres de millora de punts d'aigua d'interés per als amfibis hauran d'obtenir totes les autoritzacions oportunes per a l'exercici de l'activitat i, especialment, aquelles que requereixen autorització prèvia per part de la Direcció General de Gestió del Medi Natural per afecció a fauna i flora silvestres.
Quarta. Activitats objecte de les ajudes
1. Les activitats consistiran en:
- Restauració d'hàbitats i millores per a la fauna silvestre.
- Restitució de la morfologia i funcionalitat del punt d'aigua (dragatge selectiu, reposició de marges, restauració d'aportacions hídriques, control dels processos erosius, etc.).
- Senyalització.
- Limitació d'accessos i tanques.
- Elaboració i senyalització de sendes ecoeducatives.
- Eliminació de flora i fauna exòtica invasora.
- Construcció d'estructures d'accés i escapada per a la fauna.
2. En el cas de les actuacions previstes en aquesta base quarta, no podran ser objecte de subvenció els treballs que realitze directament la persona física o jurídica adjudicatària, ni els que s'executen en règim de voluntariat.
3. Només tindran dret a subvenció les activitats per a les quals l'adjudicatari de l'ajuda acredite, al final dels treballs, haver pagat quantitats suficients i ajustades al que preveu el projecte, a empreses o professionals en exercici lliure de la corresponent activitat.
Cinquena. Despeses subvencionables
Les activitats proposades seran subvencionables fins a un màxim del 80% de l'import previst.
També pot ser subvencionable la redacció de projectes, plans o programes de futures inversions, sempre que aquest concepte no supere el 25% de la quantitat total sol·licitada.
Sisena. Import màxim de les ajudes
La quantitat màxima subvencionable per a cada terreny serà de 6.000,00 euros.
Setena. Sol·licituds i documentació
A més de la documentació exigida en la base segona de l'annex I (bases comunes a totes les ajudes convocades), els sol·licitants de les ajudes per a obres de millora de punts d'aigua d'interés per als amfibis han de presentar:
a) Documentació acreditativa de la propietat dels terrenys:
- Certificat del Registre de la Propietat acreditativa de l'estat registral d'aquest i de l'absència de càrregues o hipoteques.
- Certificat cadastral.
b) Si escau, acord, pacte o conveni amb els propietaris dels terrenys en què conste l'autorització per a dur a terme les actuacions objecte de la subvenció.
c) Memòria valorada d'actuacions proposades.
Vuitena. Criteris de valoració de les sol·licituds
Les sol·licituds es valoraran seguint els criteris següents:

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*
